सायना क्वार्टर फाइनल हारी, ज्वाला-अश्विनी आगे बढ़ीं  
ज्वाला-अश्विनी की जोड़ी ने विटा मारिसा-नादिया मेलाती की इंडोनेशियाई जोड़ी को 47 मिनट में 17-21, 21-10, 21-17 से हराकर भारतीय उम्मीदें कायम रखी।
सायना नेहवाल क्वार्टर फाइनल में हारने का मिथक तोड़ने में नाकाम रही लेकिन ज्वाला गुटा और अश्विनी पोनप्पा ने विश्व बैडमिंटन चैंपियनशिप के महिला युगल के सेमीफाइनल में पहुंचकर नया इतिहास रचा। विश्व में नंबर छह सायना इससे पहले भी दो बार क्वार्टर फाइनल से आगे नहीं बढ़ पाई थीं और चीन की तीसरी वरीय वांग झिन फिर से इस भारतीय खिलाड़ी का अभियान अंतिम आठ में रोक दिया।   सायना को केवल 30 मिनट में 15-21, 10-21 से हार का सामना करना पड़ा। लेकिन राष्ट्रमंडल खेलों की स्वर्ण पदक जीतने वाली ज्वाला और अश्विनी की जोड़ी ने विटा मारिसा और नादिया मेलाती की इंडोनेशियाई जोड़ी को 47 मिनट में 17-21, 21-10, 21-17 से हराकर भारतीय उम्मीदें कायम रखी। ज्वाला और अश्विनी इस चैंपियनशिप के सेमीफाइनल में पहुंचने वाली पहली भारतीय जोड़ी है। दुनिया में 21वें नंबर की भारतीय जोड़ी का अगला मुकाबला चीन की क्विंग तियान और युनलेई झाओं की पांचवीं वरीय चीनी जोड़ी से होगा जिन्होंने एक अन्य क्वार्टर फाइनल मैच में मिजुकी फुजी और रीका काकिवा की चौथी वरीय जापानी जोड़ी को 21-16, 21-10 से हराया। भारतीय जोड़ी को पहले गेम में लय हासिल करने में वक्त लगा। इंडोनेशिया की खिलाड़ियों ने शुरू में ही 6-1 की बढ़त हासिल कर ली थी। भारतीय जोड़ी हालांकि 17-17 से बराबरी पर आ गई थी लेकिन वह यह गेम जीतने में नाकाम रही।